ROZHODNUTIE KOMISIE
z 29. novembra 2004
o ochranných opatreniach pokiaľ ide o dovoz zvierat koňovitých (equidae) z Rumunska
(oznámené pod číslom dokumentu K(2004) 4440)
(Text s významom pre EHP)
(2004/825/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady č. 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktorá mení a dopĺňa smernice č. 89/662/EHS, č. 90/425/EHS a č. 90/675/EHS (1), najmä na jej článok 18 ods. 7,
keďže:
(1)
Smernica Rady č. 90/426/EHS z 26. júna 1990 o zdravotnom stave zvierat v súvislosti s presunom a dovozom zvierat koňovitých (equidae) z tretích krajín (2) stanovuje, okrem iného, definíciu kategórií zvierat a identifikačné požiadavky.
(2)
Komisia prijala rozhodnutie č. 2004/211/ES zo 6. januára 2004, ktorým sa ustanovuje zoznam tretích krajín a častí ich územia, z ktorých členské štáty povoľujú dovoz živých zvierat koňovitých a ich spermy, oocytov a embryí a ktorým sa menia a dopĺňajú rozhodnutia č. 93/195/EHS a č. 94/63/ES (3).
(3)
Členské štáty, v súlade s uvedeným zoznamom, povoľujú dovoz všetkých kategórií zvierat koňovitých z Rumunska za uplatnenia podmienok stanovených pre krajiny pridelené k hygienickej skupine „B“ v rozhodnutiach Komisie 92/260/ES (4), 93/195/EHS (5), 93/196/EHS (6) a 93/197/EHS (7) v uvedenom poradí pre dočasný vstup registrovaných koní, pre opakovaný vstup po dočasnom vývoze registrovaných koní, pre dovozy zvierat koňovitých určených na zabitie a pre dovozy registrovaných zvierat koňovitých a zvierat koňovitých určených na chov a výrobu.
(4)
Rozhodnutie č. 93/197/EHS pre dovozy zvierat koňovitých vyžaduje od určitých krajín pridelených k hygienickej skupine „B“, aby boli v laboratóriách schválených členským štátom určenia vykonané veterinárne skúšky.
(5)
Rozhodnutie Komisie č. 94/467/ES z 13. júla 1994 ustanovuje záruky zdravotného stavu pri prevoze zvierat koňovitých z tretej krajiny do inej tretej krajiny v súlade s článkom 9 ods. 1 písm. c) smernice č. 91/496/EHS (8).
(6)
Rozhodnutie Komisie č. 2000/68/ES z 22. decembra 1999, ktorým sa mení a dopĺňa rozhodnutie Komisie č. 93/623/EHS a ustanovuje identifikácia plemenných a úžitkových koňovitých zvierat (9) vyžaduje, aby boli zvieratá koňovité počas presunu, a najmä pri transporte na bitúnok, vybavené identifikačným dokladom.
(7)
Niekoľko následných misií Potravinového a veterinárneho úradu vykonaných v Rumunsku a kontroly vykonané členskými štátmi na schválených miestach colných prehliadok opakovane odhalili nedostatky týkajúce sa podmienok prípravy na vývoz zvierat koňovitých z Rumunska do členských štátov a ich preprave do miesta určenia, v ktorom nebola urobená náprava podľa odporúčaní poskytnutých v týchto správach.
(8)
Je preto potrebné posilniť opatrenia prijaté na zabezpečenie zdravia populácie zvierat koňovitých v Spoločenstve a zaistiť pohodu zvierat koňovitých na území členských štátov, a to prijatím ochranných opatrení stanovujúcich špecifický režim pre dovozy zvierat koňovitých určených na porážku a dovozy zvierat koňovitých na chov a výrobu s pôvodom v Rumunsku a posilniť kontrolné opatrenia.
(9)
Schválenie vydaných osvedčení príslušným ústredným orgánom Rumunska by malo posilniť záruky uvedené najmä v článku 12 ods. 2 písm. d) smernice 90/426/EHS.
(10)
K riadnemu posilneniu dovozného režimu by mali takisto prispieť zlepšená identifikácia zvierat koňovitých a testovanie zvierat koňovitých dovezených z Rumunska do Spoločenstva v laboratóriách schválených členským štátom určenia.
(11)
S cieľom monitorovania situácie a stiahnutia opatrení, je nutné pravidelne získavať informácie o zisteniach kontrol vykonávaných na schválených miestach colných prehliadok alebo počas dĺžky pobytu v členskom štáte určenia.
(12)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Členské štáty zakazujú dovoz zvierat koňovitých s pôvodom alebo prichádzajúcich z Rumunska ak nie je stanovené inak v tomto rozhodnutí.
2. Zákaz uvedený v odseku 1 sa nevzťahuje na:
-
dočasný vstup v súlade s rozhodnutím č. 92/260/EHS a trvalý dovoz v súlade s rozhodnutím č. 93/197/EHS registrovaných koní z Rumunska,
-
opakovaný vstup v súlade s rozhodnutím č. 93/195/EHS registrovaných koní určených na dostihy, súťaže a kultúrne podujatia po dočasnom vývoze do Rumunska,
-
preprava zvierat koňovitých z Rumunska do inej tretej krajiny v súlade s rozhodnutím č. 94/467/ES,
-
preprava zvierat koňovitých v súlade s článkom 6 rozhodnutia č. 2004/211/ES z inej tretej krajiny cez územie Rumunska do Európskeho spoločenstva,
-
dovoz zásielok zvierat koňovitých určených na priamu porážku v súlade s článkom 2,
-
trvalý dovoz zvierat koňovitých na chov a výrobu v súlade s článkom 3.
Článok 2
Členské štáty konečného určenia povolia dovozy zvierat koňovitých na priamu porážku z Rumunska, ak spĺňajú nasledujúce podmienky:
1.
zásielky zvierat sú vybavené jednotným náležite vyplneným veterinárnym osvedčením v súlade s prílohou I k tomuto rozhodnutiu, ktoré potvrdí príslušný ústredný orgán v Rumunsku;
2.
okrem vypáleného „S“ minimálne trojcentimetrovej veľkosti na ľavom prednom kopyte, je každé zviera aktívne označené implantovaným elektronickým identifikátorom (transpondér), ktorý spĺňa normy ISO 11784 a ISO 11785 a vkladá sa do hornej strednej časti ľavej strany krku;
3.
každé zviera je označené a vybavené identifikačným dokladom v súlade s prílohou II k tomuto rozhodnutiu, ktorá uvádza najmä číslo elektronického identifikátora uvedeného v odseku 2 a tiež miesto jeho implantácie;
4.
laboratórne skúšky požadované v súlade s uvedeným osvedčením v odseku 1 sa uskutočňujú v laboratóriách schválených členským štátom určenia na vzorkách jasne označených odkazom na číslo zobrazené na elektronickom identifikátore uvedenom v odseku 2. Výsledky skúšky osvedčené laboratóriom sa priložia k veterinárnemu osvedčeniu zvieraťa, ktorým sú zvieratá vybavené.
Článok 3
Členské štáty konečného určenia povolia dovozy zvierat koňovitých na chov a výrobu z Rumunska, ak spĺňajú nasledujúce podmienky:
1.
každé zviera je vybavené náležite vyplneným veterinárnym osvedčením v súlade s prílohou III k tomuto rozhodnutiu, ktoré potvrdí príslušným ústredným orgánom v Rumunsku;
2.
každé zviera je aktívne označené implantovaným elektronickým identifikátorom (transpondér), ktorý spĺňa štandardy ISO 11784 a ISO 11785 a vkladá sa do hornej strednej časti ľavej strany krku;
3.
každé zviera je označené a vybavené identifikačným dokladom v súlade s prílohou II k tomuto rozhodnutiu, ktorá uvádza najmä číslo elektronického identifikátora uvedeného v odseku 2 a tiež miesto jeho implantácie;
4.
laboratórne skúšky požadované v súlade s uvedeným osvedčením v odseku 1 sa uskutočňujú v laboratóriách schválených členským štátom určenia na vzorkách jasne označených odkazom na číslo zobrazené na elektronickom identifikátore uvedenom v odseku 2. Výsledky skúšky overené laboratóriom sa priložia k veterinárnemu osvedčeniu zvieraťa, ktorým sú zvieratá vybavené.
Článok 4
1. Členské štáty, ktoré vykonávajú kontroly ustanovené v článku 4 smernice 91/496/ES pri vstupe do Spoločenstva neodmietnu vstup na územie Spoločenstva:
a)
zásielky zvierat koňovitých určených na priamu porážku, ktorá je v plnom súlade s podmienkami stanovenými v článku 2 a najmä s požiadavkou čitateľného elektronického identifikátora za predpokladu, že príslušné orgány v členských štátoch konečného určenia oznámili prijatie tejto zásielky a minimálne údaje v bodoch 1, 2, 5, 6 a 8.5 osvedčenia uvedeného v článku 2 ods. 1 na miestach colných prehliadok v prístave vstupu na územie Európskeho spoločenstva;
b)
zvierat koňovitých určených na chov a výrobu, ktoré spĺňajú podmienky v článku 3 za predpokladu, že ústredný orgán v členskom štáte konečného určenia oznámil všeobecné prijatie takýchto dovozov príslušnému orgánu členského štátu zodpovednému za miesta colných prehliadok v prístave vstupu na územie Európskeho spoločenstva.
2. Príslušný orgán členského štátu zodpovedný za kontroly pri vstupe zvierat koňovitých do Spoločenstva poskytne Komisii najneskôr do 25. každého mesiaca správu v súlade s formulárom prílohy IV o každom príslušnom vstupnom mieste, ktorá zahŕňa kontroly vykonané počas predchádzajúceho mesiaca a opatrenia na nápravu odhalených nedostatkov týkajúcich sa zdravia a pohody zvierat.
Článok 5
1. Príslušný orgán členského štátu určenia zvierat koňovitých uvedený v článkoch 2 a 3 zabezpečí, že:
a)
zvieratá koňovité určené na priamu porážku dovezené v súlade s článkom 2 sú prepravené priamo na bitúnok určenia, kde budú porazené do 72 hodín a najneskôr do 5 dní od príchodu do Spoločenstva;
b)
implantované identifikátory (transpondéry) sa odstránia na bitúnku určenia a znehodnotia sa pod úradným dohľadom, na účely kontroly poskytnú prevádzkovatelia bitúnku príslušným orgánom mesačnú správu uvádzajúcu číslo veterinárneho osvedčenia, dátum porážky a dátum znehodnotenia transpondéra spomínaného v príslušných osvedčeniach každého zabitého zvieraťa;
c)
zvieratá koňovité určené na chov a výrobu v súlade s článkom 3 zostanú prvých 30 dní po vstupe do členského štátu určenia na farme určenia označenej vo veterinárnom osvedčení uvedenom v článku 2 ods. 1, nie však ak je zviera, ktoré je náležite identifikované v súlade s rozhodnutím č. 2000/68/ES, prevezené na bitúnok na okamžitú porážku, za čo zodpovedá príslušný orgán.
2. Príslušný orgán členského štátu určenia uskutoční následujúce opatrenia pri príchode na bitúnok alebo počas obdobia pobytu na farme určenia uvedenej v odseku 1 písm. c:
a)
overenie totožnosti zvierat;
b)
veterinárna kontrola a kontrola pohody zvierat;
c)
náhodné opakovanie laboratórnych skúšok, ktoré sa vyžadujú v súlade s veterinárnym osvedčením zvieraťa v prílohe I a III k tomuto rozhodnutiu v uvedenom poradí;
d)
v prípadoch, že skúšky vykonané v súlade s odsekom c) vykazujú výsledky nezlučiteľné so stanoviskom uvedeným v osvedčení obsiahnutom v článku 2 ods. 1 a článku 3 ods. 1, vykoná sa povinné genetické overenie pôvodu vzoriek na náhradných vzorkách, ktoré sa uchovajú v laboratóriu, ktoré vykonalo prvú skúšku minimálne 2 mesiace.
3. Príslušný orgán zodpovedný za kontroly na bitúnkoch poskytne Komisii najneskôr do 25. dňa každého mesiaca správu v súlade s formulárom v prílohe V, ktorá zahŕňa kontroly vykonané počas predchádzajúceho mesiaca a opatrenia na nápravu odhalených nedostatkov týkajúcich sa zdravia a pohody zvierat.
Článok 6
Členský štát prijme potrebné opatrenia, vrátane nevyhnutných právnych ustanovení, aby zabezpečil, že náklady na administratívne postupy, vrátane potrebného laboratórneho testovania, súvisiace s dovozmi zvierat koňovitých z Rumunska v súlade s článkami 2 a 3 tohto rozhodnutia sú plne hradené dovozcom.
Článok 7
Toto rozhodnutie sa uplatňuje od 23. decembra 2004.
Článok 8
Toto rozhodnutie je adresované členským štátom.
V Bruseli 29. novembra 2004